Чэнджэщ щхьэпэхэр ират
Бахъсэн къалэ дэт, къалэн куэд щагъэзащIэ щIалэгъуалэ центрым и лэжьакIуэхэм зэIущIэ щхьэпэ иджыблагъэ ирагъэкIуэкIащ. Ар теухуат класс нэхъыжьхэм щIэсхэм школыр къауха нэужь зрагъэгъуэтыну IэщIагъэр къыхахынымкIэ чэнджэщ ятыным.
ЗэIущIэр къызэзыгъэпэщахэр ныбжьыщIэхэм яхутепсэлъыхьащ иджырей зэманым щIэупщIэ нэхъ зиIэ, сом къызыпэкIуэ IэщIагъэхэм. Центрым и лэжьакIуэхэр щIалэгъуалэм епсэлъылIащ къыхахыну зыхуей IэщIагъэр зыхуэдэмрэ ар къыщIыхах щхьэусыгъуэмрэ зрагъэщIэу, абыхэм щхьэзакъуэ, гуп, тест лэжьыгъэхэр драгъэкIуэкIащ. ЕджакIуэхэм яхэтт зыхуеджэну IэщIагъэр иджыри зымыубзыхуахэр. Апхуэдэхэми гулъытэ хэха хуащIащ, чэнджэщ щхьэпэхэр иратащ.
ЗэIущIэм и кIэухым центрым и лэжьакIуэхэм къыхагъэщащ уи гум дыхьэ IэщIагъэ зэбгъэгъуэтыным цIыхум и гъащIэм мыхьэнэшхуэ зэрыщиIэр, и насыпри абы куэдкIэ зэрепхар икIи абы куууэ еджапIэ къэзыух дэтхэнэ ныбжьыщIэри зэрегупсысыпхъэр.
Бахъсэн щIыналъэ
администрацэм
и пресс-IуэхущIапIэ.
